作者:權德輿
標題:與道者同守庚申
內容:洞真善救世，守夜看仙經。俾我外持內，當茲申配庚。齋心已恬愉，澡身自澄明。沉沉簾幃下，靄靄燈燭清。四支動有息，一室虛白生。收視忘趨舍，叩齒集神靈。伊予嗜慾寡，居常痾恙輕。三屍既伏竄，九藏乃和平。無令耳目勝，則使性命傾。窅然深夜中，若與元氣並。釋宗稱定慧，儒師著誠明。派分示三教，理詣無二名。吉祥能止止，委順則生生。視履苟無咎，天佑期永貞。應物智不勞，虛中理自冥。豈資金丹術，即此駐頹齡。